POVAŽSKÁ BYSTRICA. Tanečná súťaž v diskotancoch sa teší veľkej obľube u mladých tanečníkov už vyše dvadsať rokov. Z pôvodnej mestskej súťaže, ktorá bola určená pre tanečníkov z krúžkov v školách či centre voľného času, sa postupne stala medzinárodná, na ktorú prichádzajú stovky detí. Medzi nimi, samozrejme, nechýbajú ani tanečníci z nášho regiónu.
Stovky tanečníkov
Aj tento rok prišli na súťaž Považskobystrický pohár v diskotancoch stovky tanečníkov. "Súťažilo 1092 detí z 26 súborov zo Slovenska i Česka," informovala Elena Martinková z Centra voľného času.
Súťažiaci boli rozdelení do viacerých kategórií, spolu zatancovali 152 choreografií.
Hlavná cena
Tou je každý rok pohár primátora Považskej Bystrice. Tento rok sa ho podarilo získať ZŠ s MŠ Hriňová.
Porota okrem toho udelila aj ďalšie poháre. Mimo nášho regiónu putoval aj pohár riaditeľky Považského osvetového strediska, ktoré bolo spoluorganizátorom súťaže s CVČ a mestom. "Vytancoval" si ho tanečný súbor Freeze z Liptovského Mikuláša.Z pohára riaditeľa CVČ sa tešil tanečný súbor LT Len tanec z Novej Dubnice.
Ako sa darilo našim?
V silnej konkurencii sa nestratili ani tanečníci z nášho regiónu. Zahviezdili vo všetkých troch disciplínach.
Viacero ocenení si odniesol súbor The Beginners Považská Bystrica. V disciplíne hip hop break – sólo mládež prvé dve miesta patria Márii Kalašovej a Adriane Balážikovej, súbor získal aj tretie miesto v mini mládež za choreografiu Ruffneck.
Z medailových umiestnení sa tešili aj Novodubničania, konkrétne tanečný súbor LT Len tanec. V disciplíne hip hop break obsadil Luboš Toth v kategórii sólo mládež pekné tretie miesto, v mini deti dostali malí tanečníci za ich Flausenicu bronzové medaily.
V disciplíne disko sa najlepšie dokázali presadiť tanečníci z Evity. V sóle juniorov má Nina Jáňová prvé a Klára Martinková tretie miesto, mini deti získali druhé a tretie miesto, mini juniori stáli dokonca na všetkých troch prvých miestach, mini mládež na treťom a v disko skupina juniori suverénne zvíťazili.
Medaily v disko mini mládež si "uchmatli" aj považskobystrické súbory Marija – prvé miesto a Bona druhé miesto.
Nášmu regiónu v disiplíne open patrili všetky tri miesta v sólo mládež. Na najvyšší stupienok sa postavila Monika Kňažeková z TS Artis Dubnica nad Váhom, na druhom stál Silvester Chorvát z novodubnického TS Len tanec a na treťom Klára Michaldová z Bony Považská Bystrica.
Aj v ďalších kategóriách mali naši tanečníci úspech. V mini deti to bolo tretie miesto pre dubnický Artis, mini juniori prvá priečka pre Evitu a druhá pre Artis, v skupine deti opäť prvenstvo Evity, v skupine mládež znova prvá Evita a na druhom mieste Tweety Dubnica nad Váhom. ⋌(VÁ)